b'\n_START_ARTICLE_\nNiillas Holmberg\n_START_SECTION_\nTeatteri- ja televisioty\xc3\xb6\n_START_PARAGRAPH_\nUtsjoella lapsuutensa viett\xc3\xa4nyt Holmberg on kasvanut saamelaisessa kulttuurikodissa, h\xc3\xa4nen is\xc3\xa4ns\xc3\xa4 Veikko Holmberg on lastenkirjoja kirjoittanut kielenk\xc3\xa4\xc3\xa4nt\xc3\xa4j\xc3\xa4 ja \xc3\xa4itins\xc3\xa4 Anna-Liisa Guttorm toimi saamen kielen opettajana. H\xc3\xa4n muutti 16-vuotiaana opiskelemaan Tampereen ilmaisutaidon lukioon, josta palasi ylioppilaaksi kirjoitettuaan takaisin kotiseudulleen. _NEWLINE_Opiskeluaikanaan Holmberg oli mukana vuonna 2009 valmistuneessa Yleisradion minisarjassa Lopun alku, joka kertoi niin sanotusta Inarin mets\xc3\xa4sodasta. Samana vuonna Holmberg aloitti Ylen tuottaman saamenkielisen Unna Junn\xc3\xa1 -lastenohjelman juontajana. H\xc3\xa4n on n\xc3\xa4ytellyt muun muassa Norjan Koutokeinossa toimivassa saamelaisten kansallisteatteri Beaivv\xc3\xa1\xc5\xa1 S\xc3\xa1mi Na\xc5\xa1un\xc3\xa1late\xc3\xa1hterissa sek\xc3\xa4 esiintynyt Norjan yleisradioyhti\xc3\xb6n NRK:n saamenkielisess\xc3\xa4 lastenohjelmassa. _NEWLINE_Helmikuussa 2013 sai Inarissa j\xc3\xa4rjestetyill\xc3\xa4 alkuper\xc3\xa4iskansojen Sk\xc3\xa1bmagovat-elokuvafestivaaleilla ensi-iltansa Ima Aikio-Arianaickin ohjaama elokuva Soaj\xc3\xa1la\xc4\x8d\xc4\x8dat (Siivekk\xc3\xa4\xc3\xa4t), joka seuraa Holmbergin el\xc3\xa4m\xc3\xa4\xc3\xa4.\n_START_SECTION_\nLyriikka\n_START_PARAGRAPH_\nRunojen kirjoittamisen Holmberg on kertonut aloittaneensa jo ala-asteik\xc3\xa4isen\xc3\xa4, jolloin h\xc3\xa4n oli kiinnostunut my\xc3\xb6s rap-musiikista ja jatkaneensa kirjoittamista my\xc3\xb6hemmin ensimm\xc3\xa4isen\xc3\xa4 lukiovuotenaan Tampereella. Holmbergin esikoiskokoelma Dego liv\xc4\x8d\xc4\x8den oaidn\xc3\xa1n ie\xc5\xbean (Kuin olisin n\xc3\xa4hnyt itseni) julkaistiin vuonna 2009. Teoksen kuvituksesta on vastannut tamperelainen n\xc3\xa4yttelij\xc3\xa4 Antti V\xc3\xa4re. Holmbergin toinen runokokoelma ilmestyi 2013 ja samana vuonna h\xc3\xa4n osallistui my\xc3\xb6s Oslon kansainv\xc3\xa4liseen runotapahtumaan. Joulukuussa 2013 norjalainen Olympiastadion-verkkolehti julkaisi Holmbergin kirjoittaman englanninkielisen runon m\xc3\xa4kihypp\xc3\xa4\xc3\xa4j\xc3\xa4 Janne Ahosesta.\n_START_SECTION_\nMusiikki\n_START_PARAGRAPH_\nHolmberg on julkaissut kaksi pohjoissaamenkielist\xc3\xa4 folk-musiikkialbumia yhdess\xc3\xa4 tamperelaisen klassisen musiikin s\xc3\xa4velt\xc3\xa4j\xc3\xa4n Roope M\xc3\xa4enp\xc3\xa4\xc3\xa4n kanssa. Holmberg on duon laulaja-kitaristi, M\xc3\xa4enp\xc3\xa4\xc3\xa4n soittaessa selloa ja pianoa. He ovat esiintyneet Suomen ja Norjan lis\xc3\xa4ksi kansanmusiikkifestivaaleilla muun muassa Islannissa ja Virossa. Huhtikuussa 2014 ilmestyneell\xc3\xa4 Assimila\xc5\xa1uvdna blues -albumilla ovat mukana vierailevina muusikkoina muun muassa Teho Majam\xc3\xa4ki sek\xc3\xa4 Linda Fredriksson, joiden kanssa duo on tehnyt my\xc3\xb6s keikkoja nimell\xc3\xa4 Niillas Holmberg Kvarteahtta._NEWLINE_Holmberg on esiintynyt Ima Aikio-Arianaickin lastenlaululevyll\xc3\xa4 ja \xc3\xa4\xc3\xa4nitt\xc3\xa4nyt helmikuussa 2014 kappaleen \xe2\x80\x9dAsfalta\xe2\x80\x9d kiitetyn uumajalaisen Deportees-yhtyeen kanssa Ruotsin yleisradioyhti\xc3\xb6n SVT:n sessioissa._NEWLINE_Holmberg laulaa elektroniseen musiikkiin perustuvassa Ylva-yhtyeess\xc3\xa4, joka julkaisi esikoisalbuminsa vuonna 2016. Nordic Namgar -yhtyeen toisena laulajana h\xc3\xa4n on esiintynyt muun muassa Norjassa, Ven\xc3\xa4j\xc3\xa4ll\xc3\xa4 ja Kazakstanissa.\n_START_SECTION_\nPalkintoja\n_START_PARAGRAPH_\nVuonna 2010 Holmberg valittiin norjalaisen Riddu Ri\xc4\x91\xc4\x91u -kulttuurifestivaalin vuoden nuoreksi taiteilijaksi. Kalevalaseuran Kekrinp\xc3\xa4iv\xc3\xa4n tunnustuspalkinnon h\xc3\xa4n sai vuonna 2011 ty\xc3\xb6st\xc3\xa4\xc3\xa4n saamelaisen kulttuuriperinn\xc3\xb6n hyv\xc3\xa4ksi._NEWLINE_Vuonna 2014 Holmberg sai Saamelaisneuvoston kirjallisuuspalkinnon runoteoksestaan Amas amas amasmuvvat (suom. Jottei outo tulisi oudommaksi). Teos oli my\xc3\xb6s ehdolla Pohjoismaiden neuvoston kirjallisuuspalkinnon saajaksi vuonna 2015._NEWLINE_Vuonna 2015 Holmberg sai Lapin taidetoimikunnalta Lapin taidepalkinnon.'